정조 23년
己未十二月十三日辰時上御誠正閣諸承旨持公事入侍大臣備局堂上引見入侍時行都承旨閔台爀右承旨洪樂游左副承旨兪岳柱右副承旨崔獻重同副承旨沈象奎假注書申緯呂東植事變假注書南吉寬記注官金景煥承膺祚行判中樞府事李秉模左議政沈煥之右議政李時秀判敦寧府事鄭民始漢城判尹金文淳行禮曹判書李秉鼎兵曹判書李在學戶曹判書趙鎭寬吏曹判書徐龍輔知訓鍊院事徐有大刑曹判書李義弼行護軍李得濟申大謙刑曹參判李漢豐吏曹參判李書九開城留守金勉柱副應敎李龜雲以次進伏訖上曰承旨先爲進前以次奏公事也象奎讀奏慶尙監司申耆啓本罪人孫仲伊陜川郡到配事書判付訖岳柱等以無公事先退秉模等曰數日日寒稍緊聖體若何上曰一樣矣秉模等曰寢睡水剌之節何如上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣秉模曰今日是中宮殿誕辰也臣亦來參候班而下情不勝慶忭矣上曰今日朝候寒事頗緊矣秉模曰自數昨已然矣上曰再昨夜日候誠可異矣予心懍惕不容言喩予之御極今焉二十有餘年矣點檢二十三年以來實無一事做得者每一循省有愧于中矣憂勤二字自古有之予常念念於此以爲仰答天心俯循民情之道矣顧今節序乃是陽復之後轟燁之爲異雖與收藏之月有間當此窮陰在陸之時亦係氣候失節之一端予所以懍然驚懼惕然勉戒之心豈或以是而少忽哉予於是夜達宵轉側不省攸爲以至明發矣大抵入冬以來日候過暖無異深秋曰寒時寒若乃是常理而今年則當寒而燠其節候之失序已切悶然而日前之雪冬後初見故稍以爲幸矣乃者轟燁無異暑節有非一時殷殷而止此或以人事有所闕失而上天之示警若是其切耶以予不敢暇逸之心欲加勉勵之工今因卿等之入參候班未明求衣待曙引見竊欲以憂勤二字爲一分自勉之道焉秉模曰聖敎如是不勝欽仰矣雷乃發聲雖非其節今此陽復之後異於收藏之月而憂勤之念如是懇摯消弭之方無過於此矣上曰比年以來災沴疊見而今年則十月一朔無事過去故自入今月以後憧憧之念幸得稍弛豈料隆冬之月乃有此轟燁之異乎予心懍惕實難言諭秉模曰伏覩年前於十月雷異時消弭之策靡不用極筵席下敎縷縷懇惻其所以驚惕之念修省之方有足以仰格天心轉災爲祥臣等不勝萬萬欽歎矣苟因災異之現益懋消弭之方則純陰之月尙必有孚應之效況此陽復之後其所以感回上天者必有其道矣上曰近年冬候大抵過㬉當寒不寒如是失序人能以精力誠心勉勉做去則或有感應天心轉暖爲寒之理而顧予精力何能及此匡輔之責專在卿等古則以一卿宰之誠力尙能有消弭之效傳之爲美談今日卿等與登筵諸宰俱有古卿宰二十分一之誠力而合之爲一心則必無愧於古人而何患乎消弭之無其道乎向於戊戌年冬候甚暖伊時則尙多言者而近來朝著緘默成風未聞有以冬暖爲說者良可歎也予常夙夜憧憧一念靡懈三百六旬無日安過而春間所經前所未有夏秋以來瘡痍未定冬日乖候又復若此反躬自省誠不知何以致此而聞於齎咨官便彼地則道路雪塞有妨行役云以此推之冬候失節惟我國爲然尤豈非反常之甚乎秉模曰蘧伯玉古之一賢大夫也猶知四十九年之非而況大聖人戒懼懍惕之心豈或少忽於自勉之工耶今此下敎中惟我國爲然之敎誠不勝欽仰贊歎之至矣若於災異之現輒以爲上天之示警惟我國爲然云爾而一政一事以是心做去則消弭之道無過於此矣煥之曰聖心憂勤二十年如一日宵旰之念獨勞於上而臣等備位三事無一承佐居常恧蹙靡所容措災異之來理所必至第與收藏之月有異故陳箚乞免雖不敢遽然爲之而惟伏望先自如臣無狀者亟命斥退焉上曰卿所自引必以不及古人而卿等之不及古人是誰之咎是誰之責專由於予一人之不及古人而然也予若能及古人則卿等設或有不及處亦豈有有愧古人之理乎故相蔡判府嘗引擧直措枉之訓而勉戒于予曰擧直固當爲務而措枉之政尤爲緊切云云矣當寒之節如是失序無或以擧措失宜之故致此謫見于上之擧耶上天之載至玄且遠若以某事某事之應指的爲說則或近傅會而警懼之心不容不然誠不知何以則能把持得好道理也今人之於事務終不能把得者有若卜筮之不能自解詩云太人占之其所不能自筮而必令太人占之者蓋由於不能自解故也今人之不能把得於事務者必緣於不及處不能自知而然也必須用力於不及處而較短量長以執其一然後方有做去之道矣時秀曰伏承下敎擧直措枉誠爲切要語欲行措枉之政當先瘝曠之類而瘝曠之類無如臣等者矣惟伏望亟行措枉之政則消弭之方無過於此矣煥之曰措枉之政豈是自上所以獨運者乎天何言哉四時行焉四時之佐卽臣等之責也枉直之相雜擧措之失宜此莫非臣等之咎也上曰卿等何必過引皆是予一人之責也上曰次對爲之煥之曰今日則判府旣入來同爲次對似好矣上曰原任大臣之入參次對乃是先朝受敎也近來則原任多有不參之例而今旣入來仍爲同爲之好矣秉模曰同參次對雖有受敎而旣有時相則原任只當預聞而已煥之曰咸鏡道獄案判付中有諸路採金申禁事後日籌坐爛商稟處之命矣採金之禁法意本嚴而近來捨本趨末之弊誠如判付中聖敎抑末之政實爲當今之先務而抑末之中採金尤當爲先務蓋其惰不事農遊食爲計之類成群作伴百計潛採大而良田傷破小而穿窬肆行而此與銅銀等店之開礦採取有異朝聚於此暮聚於彼去來惟意合散無常故營邑每以痛禁爲難而此有不然者一境之內産金之處要不過數三處爲守宰者若不能各禁其境內則官令將何所行乎本律則自有法典所載而使之初不犯罪惟在營邑其所糾察亦異於諸般奸僞之猝難摘發嚴飭諸道不能禁戢任他潛採之守令劃卽論勘匿不以聞之道臣自廟堂隨所及聞另行懲一之典則庶有補於朝家重農抑末之政以此出擧條行會何如上曰日前刑曹判付略言之矣此事不待兩言而決在於許與不許許採則賦其稅而通其貨不許採則申禁而已設令許採有萬萬全攧撲不破之長策顧今逐末之習務本爲恥欲行反本抑末之政一邊頒示農政論音一邊任他遊食射利可謂當句不成說卿於今筵旣因詢問力言禁之之當然正合予意自廟堂申飭四都八道俾卽嚴飭管下守宰各從境內禁斷雖或有營邑之令前設店處一切革罷以其淘採之類歸之南畝而此後卿等必考其效之如何時加提飭俾有申禁之實效可也出擧條命書九進前敎曰向以北關海尺之弊特減本宮祭享時所納矣近於內需司所屬摘奸之回聞之則宮屬果無犯禁者而營門所徵多有貽弊之端云莫重宮納之特許減等蓋出深軫海弊之苦心而營屬作弊有倍於前云者是豈成說該道臣極爲無狀矣時秀曰該道臣事誠萬萬不成說不勝驚駭矣煥之曰關東海弊纔有飭敎而該道之又爲如是誠甚駭然矣時秀曰該道則與關東尤當自別莫重所用亦爲除減而貽弊之端乃出營屬事之駭然莫此爲甚矣上曰有司堂上先爲退出以本司行會各別嚴飭須以加斂數爻及年條久近以至裨校輩作奸之狀一一現納無或與曾所入聞者一毫差爽之地而該道臣如欲生還鐵嶺則此後各別擧行更勿如前之意詳細措辭卽速下送可也如是則其所懲戢必勝於一番推考而止矣聖人之言曰天何言哉予常以體天行令之道此等事付之有司而近來營邑不畏廟堂亦係紀綱之一端良可歎也書九先退煥之曰古群山釐弊之方更與諸宰相議當以草記稟處而阿耳安興加德三鎭事三道帥臣之啓纔已啓下臣旣登筵敢此仰達矣阿耳鎭則帥臣旣言久勤窠後舊瘼已祛鎭民安堵云則今不必更議變通至於安興加德兩鎭則雖以兩帥臣狀辭觀之其所論列諸條弊端皆由於邑倅之侮蔑鎭將邑屬之侵漁鎭民漸成痼弊遂至難支云鎭將元非該邑之屬官況如安興之守城管餉與他自別而如是蔑視亦關體例道有道帥臣而邑倅邑屬之貽弊不能廉察操切致煩朝令屢變官制則實有關於事體臣意則爲先嚴飭道臣往復帥臣爛加商確邑鎭務存體貌無敢如前以其擧行形止俾卽狀聞事分付何如上曰依爲之而守令雖三韓甲族邊將雖贖良常賤朝廷當觀等威爵秩而已近來諸道如許之弊相續登聞國而無紀綱何以爲國乎設有弊瘼之百倍於此決難銷刻安興加德則後窠爲先以文侍從及武臣別軍職及邊地已行中差送守令等不受節制者使之直狀聞其後更以久勤差送又其後以有地處者時時差送事分付銓曹阿耳古群山亦令間用此例可也出擧條上曰此外如無可奏事卿等則就座也秉模等就座民始曰進上三曆所印鑄字自戶曹每十年一修改而修改之時略略補其闕遺故新舊大小之字錯雜印本不成樣極爲未安今番則一倂改造事分付戶曹何如上曰依爲之出擧條在學曰堂下武臣朔試射時監察之兼帶軍門從事官者例以兼帶應試而本職旣是臺監則雖或未滿矢數不可循例施罰揆以事體宜有區處此後則勿令應試仍爲定式施行恐合事宜故敢此仰達矣上曰依爲之出擧條在學曰卽伏見北兵使狀本之啓下臣曹者以高嶺僉使權逴之公廨營建城堞改築事論列登聞而結語則以不敢請賞爲辭矣旣不請賞則只以形止狀聞者有違格例未免屑越該兵使李潤謙推考何如上曰依爲之出擧條鎭寬曰伏見備邊司甘結則內需司粘連宣禧宮手本內以爲本宮應下乃是祭享所需而苟艱莫甚不可無拮据之道在前宮所屬慶尙道金海所在蘆田一百四十結零每結稅錢三兩五錢式自官上納矣至丁酉年自戶曹還爲出稅今若還屬本宮則可爲一分補用之資云矣今此公稅還屬之請乃是本宮補用之需則關係至重臣何敢相持而蓋此蘆田本以量內漏卜之地丁酉還出稅之時屢度査啓旣經筵稟而蒙允則到今本曹固當遵守成命有難輕改故敢此仰達矣上曰依爲之出擧條鎭寬曰時御所各司雨漏處每於四季朔看審修改而時値隆冬依近例姑待明春擧行何如上曰依爲之出擧條鎭寬曰五子登科人元最鎭歲錫米依法典題給事昨年歲末自禮曹筵稟蒙允後移文臣曹故傍照八十以上歲賜米例磨鍊入啓矣單子未下姑不得題給而歲首賜米又在不遠敢此仰達矣上曰卽爲追給自明年依例施行卿旣兼帶禁堂元永麟事雖爲海民不卽疎放其後如噎在中卿於筵退後行會使之給暇過歲後還發配所可也出擧條上曰元永麟以海弊事被配之故今番道臣之放未放修啓也置之稟秩誠爲得體矣關東伯則放秩之多殆近百人甚爲駭然而不特此也向來分等之啓太涉渾圇亦豈成說乎莅任以後可罪之端非止一再而文淸夫人之篤老將往亦爲關念矣未知該道臣事緣何而若是乎煥之曰此等事必由於錯誤之致也上曰臺諫何不入來而諫長則旣參候班亦不登筵乎樂游曰諫長則雖入闕中以今日異於他日故不爲登筵諸臺則皆懸病矣上曰今日次對特命進定者蓋出求助之至意而諸臺之一竝不入豈不可駭乎諫長則旣入闕中仍爲出去尤豈成說乎且於近日傳啓時只出無城上所而職在長官一不詣臺豈有如許道理乎自明日逐日詣臺限今月傳啓而無敢出姑停之意各別嚴飭也仍命書傳敎曰京外殿最開坼日賓對例爲頉稟特使之進定於今日者何也昨日則因大臣之堂參赴坐不得爲之今日則以候班入來仍令來會而未明求衣待曙引見一則欲聞匡救闕失也一則欲聞裨益於民國之言也予於御極二十三年無一事之仰答天心俯循民情而災沴疊見憂虞溢目觀於時令之不順軌而天怒民怨灼然若燭照春間所經甚於龍蛇以至入冬而尤乖當寒不寒非時之雨無異深秋氣候夙夜戰恐忘寢忘食者久矣然而方寸之間無感回孚應之誠再昨夜轟燁有非窮陰在陸之象默數愆尤無往非罪和衣轉側直到昧爽苟非愚無知覺之下戶編氓凌晨臨殿之本意孰不揣知而名之曰諫長者自候班直歸私次因是下僚諸臺一齊懸病是可使聞於鄰國乎否乎鄰國則時令適宜之故赴燕之行齎咨之回皆稱雪塞難通而彼中之雪爲域中之雨者尤豈不反常之甚乎然而職在三司之列者膠守陽復前後之常例側聽三日無一人效一日之責者不能導之使言予固自反在三司各盡己分之道果盡分乎不盡分乎彼諫長者一瞬頃驟躋內外淸獻閻羅之个个雖難責之於人人而竝與入侍之玉堂旣借前席之咫尺而上自衮躬中而時政下而民事緘口囚舌不敢發一言而隨諸臣退出其可曰先正其有後乎幸因大臣以民事及禁採金等數條有筵奏雖免無聊所謂三司者溺職難免其責推罷等典眞所謂不屑之敎誨竝不爲之其委折卽令該房問啓於行公諸人少警褎如之聰仍敎曰筵退後斯速問啓以入而若或遲緩則該房承宣當嚴處各別擧行也仍命退諸臣以次退出